<classify> WAKATI matumizi ya gesi asilia kwenye magari mbadala ya petroli na dizeli yakizidi kukua Tanzania, Uganda iko mbioni kuzindua mabasi yake ya abiria yatakayotumia nishati ya umeme, huku Rwanda ikianza kuziondoa sokoni pikipiki zinazotumia mafuta na kugeukia zile zinazotumia umeme. Hii ina maana kwamba, nchi za Jumuiya ya Afrika Mashariki zinachangamkia kwa kiasi kikubwa nishati mbadala ikiwa ni juhudi za kulinda mazingira. Taarifa ya Mkurugenzi Mtendaji wa Shirika la Maendeleo ya Petroli Tanzania TPDC, Dk James Mataragio aliyoitoa hivi karibuni mbele ya Kamati ya Kudumu ya Bunge ya Nishati na Madini inaonesha kuwa, idadi ya magari yanayotumia nishati ya gesi imefikia 210 kutoka 65 yaliyokuwa yakitumia nishati hiyo, mwaka 2017.Alisema tayari TPDC limetangaza fursa kwa kampuni binafsi kuuza gesi kwa rejareja kwa watumiaji wa nishati hiyo katika magari nchini. Aliongeza kuwa, jumla ya Sh bilioni 16.6 za Kitanzania zimetengwa kwa ajili ya vituo vya kuongeza mgandamizo wa gesi CNG na kujazia gesi katika magari. Ikiwa ni mwendelezo wa jitihada za uwezeshaji matumizi ya gesi katika magari nchini, Dk Mataragio alisema TPDC inalenga kuupatia gesi asilia mradi wa mabasi ya yaendayo haraka DART, ambapo kwa kuanzia, kituo cha kujazia gesi kwenye magari kitajengwa eneo la DART, depoti ya Ubungo na kinatarajiwa kukamilika Oktoba, mwakani. Alisema, shirika limekubaliana na DART kuwezesha kuweka vituo maalumu vya gesi katika depoti za Gongo la Mboto na Mbagala ili kupunguza gharama za uendeshaji wa miradi ya DART na kuongeza matumizi ya gesi asilia. Mabasi ya umeme Wakati hayo yakitokea Tanzania, Serikali ya Uganda imetangaza kuwa, kuanzia Desemba mwaka huu wakazi wa Jiji la Kampala wataanza kushuhudia mabasi yanayotumia nishati ya umeme yanayotengenezwa na kampuni ya kizalendo ya Kiira Motors Corporation KMC. Ofisa Mtendaji Mkuu wa KMC, Paul Isaac Musasizi, amesema mabasi hayo yametengezwa kisasa kwa kutumia teknolojia kutoka China. Tunataka kuondoa adha ya usafiri mijini kwa namna ya kisasa zaidi, kwa kuwa na mabasi rafiki kwa uhifadhi mazingira. Tutaanza kutumia mabasi yanayotumia nishati ya umeme, alisema Musasizi na kuongeza kuwa, kuanza kwa mradi huo ni sehemu ya mikakati inayolenga kuboresha usafiri kati ya mwaka 2018 na 2040. Alisema mradi huo wa kisasa utaanza na kilometa 16 zitakazohudumiwa na mabasi ya umeme 100 ambayo yataongezeka na kufikia 500 na kufanya safari za hadi Wakiso, Mukono na Entebbe. Pikipiki za umeme Wakati Tanzania ikigeukia nishati ya gesi kwenye magari, Uganda ikigeukia mabasi yanayotumia umeme, nchini Rwanda, Serikali imezindua rasmi matumizi ya pikipiki zinazotumia nishati ya umeme, ikiwa ni sehemu ya kampeni ya kulinda mazingira kama alivyokuwa ameahidiwa na Rais Paul Kagame. Na mara baada ya uzinduzi huo, zimekuwa gumzo huku vijana wanaobeba abiria kwa kutumia pikipiki maarufu kama bodaboda, wakitakiwa kuchangamkia pikipiki hizo rafiki kwa mazingira. James Musisi, mmoja wa wamiliki wa pikipiki kumi za kwanza za umeme nchini Rwanda, amezimwagia sifa pikipiki, kwa kuwa haziharibu mazingira, hazina kelele na zinauzwa bei nafuu ikilinganishwa na zile zinazotumia nishati ya mafuta. Pikipiki ya umeme inauzwa Dola za Marekani 1,300 wakati zile zinazotumia mafuta huuzwa hadi Dola 1,600. Hata ukiwa na abiria anayetaka kuongea kwa simu, anaweza kufanya hivyo bila ya shida kwa sababu kuna utulivu wa hali ya juu..., alisema Musisi na kuongeza kuwa, ni pikipiki ambazo hazina gharama kubwa za matengenezo. Alisema hazina mnyororoi, mfumo mgumu wa breki na zinahitaji matengenezo machache. Hazihitaji kubadilisha mafuta au kuweka vilainishi takribani kila wiki.Ingawa pikipiki kumi ndizo zilizoingia sokoni, nyingi 600 zinatarajiwa kuingia wakati wowote na baadaye nyingine zaidi zinaendelea kuingia ili hatimaye kuziondoa pikipiki zinazotumia mafuta, dhamira aliyokuwa nayo Rais Kagame. Mkurugenzi Mtendaji wa Mamlaka ya Udhibiti wa Mazingira Rwanda, Colleta Ruhamya, alisema uzinduzi huo ni hatua kubwa kwa nchi katika kuhakikisha nchi inakuwa rafiki wa mazingira.  <topic>: KITAIFA 